Clover se wins daal | Landbou
Landbou / Nuus / Clover se wins daal
Die droogte, verbruikersweerstand teen hoë pryse, eenmalige groot uitgawes soos vir herstrukturering, en verliese weens die likwidasie van DairyBelle het Clover se wins laat val. Die groep se bedryfswins het in die jaar tot 30 Junie met 44,3% gedaal en sy wesensverdienste met 65,9%. "Daar was 'n klomp goed wat gelyktydig gebeur het," sê mnr. Johann Vorster, uitvoerende hoof.
'n Herstruktureringsproses binne Clover om 'n nuwe filiaal, Dairy Farmers of South Africa (DFSA), vir sy vloeibare melkprodukte met lae marge te stig, waarin boere die grootste stemreg het, is net ná die verslagdoeningstydperk afgehandel.
Vorster sê Clover het teen die einde van die boekjaar die formule verander waarvolgens hy boere vir melk betaal, om hulle aan te moedig om melk met hoër bottervet te lewer. Hy vermoed dit kan 'n eerste vir Suid-Afrika wees. "Aan die begin gaan dit geld kos en 'n mens sal eers later die effek sien."
Vorster beskou die invoer van UHT-melk nie as 'n bedreiging vir Clover se langlewemelk nie. "Ons het 'n sterk handelsmerk. Die mense wat ons melk koop, koop dit steeds." Hy skryf lae plaaslike pryse vir UHT-melk eerder aan plaaslike faktore as invoer toe.
"Daar is te veel vermoë om UHT-melk te maak – almal wil dit verkoop. Nuwe fabrieke is in die Wes-Kaap en KwaZulu-Natal oopgemaak. Ons is ons eie vyande."
Clover brei steeds sy uitvoer na Afrika uit, maar doen dit "stukkie vir stukkie". Vorster sê 'n model wat goed in Mosambiek werk, waar daar met 'n plaaslike verspreider gewerk word, word sedert Augustus ook in Tanzanië ingespan.